text: BT: "Gaxe" skal redde Brøndby 
  12 marts 2010 kl. 12.26
  Jacob »Gaxe« Gregersen sagde torsdag op som sportsdirektør i Sønderjyske, og der går næppe lang tid, før han bliver præsenteret i en tilsvarende rolle i Brøndby.
  Kandidat i et stykke tid
  Ifølge sporten.dk's oplysninger har Jacob »Gaxe« Gregersen gennem en periode været en af Per Bjerregaards to kandidater til den stilling som sportslig ansvarlig i Brøndby, der blev ledig, da hans søn Anders Bjerregaard i december blev fyret som sportschef.
  
  Detaljer skal på plads 
  Ifølge B.T. er netop Anders Bjerregaard og Jacob 'Gaxe' Gregersen privat nære venner, og 'Gaxe' skulle være meget værdsat af Anders Bjerregaards far, Brøndbys bestyrelsesformand Per Bjerregaard. 
  - Hold nu op. Jeg skal bare holde ferie. Enten i mit sommerhus i Haderslev eller måske på en skiferie i Norge, siger 'Gaxe' til B.T.
  
  Lynaktion 
  De sidste detaljer mangler endnu at falde på plads, men det forventes blot at være et spørgsmål om kort tid, før der bliver skrevet under på papirerne. 
  Det var uoverenstemmelser med bestyrelsen omkring de sportslige målsætninger, der førte til bruddet med Sønderjyske.
  